**ՆԱԽԱԳԻԾ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ**

**ՕՐԵՆՔԸ**

**ՎԱՐՉԱԿԱՆ ԻՐԱՎԱԽԱԽՏՈՒՄՆԵՐԻ ՎԵՐԱԲԵՐՅԱԼ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՍԳՐՔՈՒՄ ԼՐԱՑՈՒՄ ԿԱՏԱՐԵԼՈՒ ՄԱՍԻՆ**

**Հոդված 1.** Վարչական իրավախախտումների վերաբերյալ Հայաստանի Հանրապետության 1985 թվականի դեկտեմբերի 6-ի օրենսգիրքը (այսուհետ՝ Օրենսգիրք) լրացնել նոր՝ 15.2 գլխով՝ հետևյալ բովանդակությամբ․

**«ԳԼՈՒԽ 15.2**

**ՎԱՐՉԱԿԱՆ ԻՐԱՎԱԽԱԽՏՈՒՄՆԵՐ ՔԱՂԱՔԱՑԻԱԿԱՆ ՊԱՇՏՊԱՆՈՒԹՅԱՆ ԲՆԱԳԱՎԱՌՈՒՄ**

**Հոդված 213.3.** **Քաղաքացիական պաշտպանության պաշտպանական կառույցների պահպանության վիճակի մոնիթորինգի (մշտադիտարկում) իրականացմանը խոչընդոտելը․**

**1.** Քաղաքացիական պաշտպանության պաշտպանական կառույցների պահպանության վիճակի մոնիթորինգի (մշտադիտարկում) իրականացմանը խոչընդոտելը՝

1. առաջացնում է տուգանքի նշանակում իրավաբանական անձի նկատմամբ՝ սահմանված նվազագույն աշխատավարձի տասնապատիկից մինչև հիսնապատիկի չափով:
2. առաջացնում է տուգանքի նշանակում քաղաքացիների նկատմամբ՝ նվազագույն աշխատավարձի եռապատիկից մինչև տասնապատիկի չափով։

**Հոդված 213.4.** Քաղաքացիական պաշտպանության պաշտպանական կառույցների հաշվառման իրականացմանը խոչընդոտելը

**1.** Քաղաքացիական պաշտպանության պաշտպանական կառույցների հաշվառման իրականացմանը խոչընդոտելը՝

1. առաջացնում է տուգանքի նշանակում իրավաբանական անձի նկատմամբ՝ սահմանված նվազագույն աշխատավարձի տասնապատիկից մինչև հիսնապատիկի չափով.
2. առաջացնում է տուգանքի նշանակում քաղաքացիների նկատմամբ՝ նվազագույն աշխատավարձի եռապատիկից մինչև հնգապատիկի չափով,
3. առաջացնում է տուգանքի նշանակում պաշտոնատար անձանց նկատմամբ՝ նվազագույն աշխատավարձի հնգատիկից մինչև տասնապատիկի չափով։

**Հոդված 213.5.** Զորահավաքային առաջադրանք ունեցող կազմակերպությունների կողմից ռազմական դրության ժամանակ կազմակերպության կայուն գործունեության ապահովման նպատակով քաղաքացիական պաշտպանության ոլորտի օրենսդրությամբ սահմանված պարտականությունները չկատարելը

**1.** Զորահավաքային առաջադրանք ունեցող կազմակերպությունների կողմից ռազմական դրության ժամանակ կազմակերպության կայուն գործունեության ապահովման նպատակով «Քաղաքացիական պաշտպանության մասին» օրենքի 33-րդ հոդվածով սահմանված պարտականությունները չկատարելն առաջացնում է տուգանքի նշանակում սահմանված նվազագույն աշխատավարձի հարյուրապատիկից մինչև հարյուրհիսնապատիկի չափով:

**Հոդված 213.6.** Ապաստարան կամ հակաճառագայթային թաքստոց ունեցող, ինչպես նաև տնտեսական նպատակներով տվյալ կառույցն օգտագործող ֆիզիկական կամ իրավաբանական անձանց կողմից քաղաքացիական պաշտպանության ոլորտի լիազոր մարմնի հետ քաղաքացիական պաշտպանության պաշտպանական կառույցի պահպանման, տնտեսական նպատակով օգտագործման և պատրաստականության բերման մասին պայմանագիր կնքելուց հրաժարվելը

**1.** Ապաստարան կամ հակաճառագայթային թաքստոց ունեցող, ինչպես նաև տնտեսական նպատակներով տվյալ կառույցն օգտագործող ֆիզիկական կամ իրավաբանական անձանց կողմից քաղաքացիական պաշտպանության ոլորտի լիազոր մարմնի հետ քաղաքացիական պաշտպանության պաշտպանական կառույցի պահպանման, տնտեսական նպատակով օգտագործման և պատրաստականության բերման մասին պայմանագիր կնքելուց հրաժարվելը՝

1. առաջացնում է տուգանքի նշանակում իրավաբանական անձի նկատմամբ՝ սահմանված նվազագույն աշխատավարձի հարյուրապատիկից մինչև հարյուրհիսնապատիկի չափով․
2. առաջացնում է տուգանքի նշանակում քաղաքացիների նկատմամբ՝ նվազագույն աշխատավարձի հիսունապատիկից մինչև հարյուրապատիկի չափով։

**Հոդված 213.7.** Բնակավայրերի տարածքում տեղակայված պարզագույն թաքստոցների տարածքները տնտեսական նպատակով օգտագործող իրավաբանական և ֆիզիկական անձանց կողմից համայնքի ղեկավարի հետ տվյալ տարածքների բնակչության պատսպարման կազմակերպման համար օգտագործելու վերաբերյալ պայմանագիր կնքելուց հրաժարվելը

**1.** Բնակավայրերի տարածքում տեղակայված պարզագույն թաքստոցների տարածքները տնտեսական նպատակով օգտագործող իրավաբանական և ֆիզիկական անձանց կողմից համայնքի ղեկավարի հետ տվյալ տարածքների բնակչության պատսպարման կազմակերպման համար օգտագործելու վերաբերյալ պայմանագիր կնքելուց հրաժարվելը՝

1. առաջացնում է տուգանքի նշանակում քաղաքացիների նկատմամբ՝ նվազագույն աշխատավարձի եռապատիկից մինչև տասնապատիկի չափով․
2. առաջացնում է տուգանքի նշանակում իրավաբանական անձի նկատմամբ՝ սահմանված նվազագույն աշխատավարձի տասնապատիկից մինչև հիսնապատիկի չափով։

**Հոդված 213.8.** Բժշկական օգնություն և սպասարկում իրականացնող (անկախ կազմակերպաիրավական ձևից) կազմակերպությունների կողմից «Քաղաքացիական պաշտպանության մասին» օրենքով սահմանված պարտականությունները չկատարելը

**1.** Բժշկական օգնություն և սպասարկում իրականացնող (անկախ կազմակերպաիրավական ձևից) կազմակերպությունների կողմից «Քաղաքացիական պաշտպանության մասին» օրենքի 34-րդ հոդվածով սահմանված պարտականությունները չկատարելը՝ առաջացնում է տուգանքի նշանակում սահմանված նվազագույն աշխատավարձի հիսնապատիկից մինչև հարյուրապատիկի չափով:

**Հոդված 213.9.** Քաղաքացիական պաշտպանության պաշտպանական կառույցների պահպանման և շահագործման կանոնները (պահանջները) չպահպանելը կամ խախտելը

**1․** Քաղաքացիական պաշտպանության պաշտպանական կառույցների պահպանման և շահագործման կանոնները (պահանջները) չպահպանելը կամ խախտելը ՝

1. առաջացնում է տուգանքի նշանակում պաշտոնատար անձանց նկատմամբ՝ նվազագույն աշխատավարձի քսանապատիկի չափով․
2. առաջացնում է տուգանքի նշանակում քաղաքացիների նկատմամբ՝ նվազագույն աշխատավարձի տասնապատիկի չափով,
3. առաջացնում է տուգանքի նշանակում իրավաբանական անձի նկատմամբ՝ սահմանված նվազագույն աշխատավարձի հիսնապատիկի չափով:

**Հոդված 213.10.** Քաղաքացիական պաշտպանության ազդարարման համակարգերի ստեղծման և դրանց գործունեության ապահովման պահանջները չկատարելը կամ խախտելը

**1.** Քաղաքացիական պաշտպանության ազդարարման համակարգերի ստեղծման և դրանց գործունեության ապահովման պահանջները չկատարելը կամ խախտելը՝ առաջացնում է նախազգուշացում խախտում թույլ տված պաշտոնատար կամ իրավաբանական անձի նկատմամբ:»։

**2.** Վարչական տույժի միջոցը կիրառելուց հետո` վեց ամսվա ընթացքում խախտումը չվերացնելը`

1. առաջացնում է տուգանքի նշանակում պաշտոնատար անձանց նկատմամբ՝ սահմանված նվազագույն աշխատավարձի հարյուրապատիկից մինչև երեք հարյուրապատիկի չափով․
2. առաջացնում է տուգանքի նշանակում իրավաբանական անձի նկատմամբ՝ սահմանված նվազագույն աշխատավարձի հարյուրապատիկից մինչև երեքհարյուրապատիկի չափով:

**Հոդված 213.11.** Քաղաքացիական պաշտպանության պաշտպանական կառույցներին բնակչության ամրագրման պարտականությունը չկատարելը կամ ոչ պատշաճ կատարելը

**1.** Քաղաքացիական պաշտպանության պաշտպանական կառույցներին բնակչության ամրագրման պարտականությունը չկատարելը կամ ոչ պատշաճ կատարելը ՝ առաջացնում է տուգանքի նշանակում պաշտոնատար անձանց նկատմամբ՝ նվազագույն աշխատավարձի տասնապատիկից մինչև հիսնապատիկի չափով։

**Հոդված 213.12.** Մշակված, համաձայնեցված և հաստատված քաղաքացիական պաշտպանության պլաններ կամ պլան-ժամանակացույցեր չունենալը

1. Մշակված, համաձայնեցված և հաստատված քաղաքացիական պաշտպանության պլաններ կամ պլան-ժամանակացույցեր չունենալը՝
2. առաջացնում է նախազգուշացում խախտում թույլ տված պաշտոնատար կամ իրավաբանական անձի նկատմամբ:

**2.** Վարչական տույժի միջոցը կիրառելուց հետո` վեց ամսվա ընթացքում խախտումը չվերացնելը`

1. առաջացնում է տուգանքի նշանակում պաշտոնատար անձանց նկատմամբ՝ նվազագույն աշխատավարձի եռապատիկի չափով.
2. առաջացնում է տուգանքի նշանակում իրավաբանական անձի նկատմամբ՝ սահմանված նվազագույն աշխատավարձի հնգապատիկի չափով:

**Հոդված 2.**  Օրենսգրքի 214-րդ հոդվածում «արդարադատության նախարարության մարմինները,» բառերից հետո լրացնել «Ներքին գործերի նախարարության փրկարար ծառայությունը, առողջապահական և աշխատանքի տեսչական մարմինը, Արդարադատության և Ներքին գործերի նախարարությունների համապատասխան մարմինները, Հայաստանի Հանրապետության կենտրոնական ընտրական հանձնաժողովը, Հեռուստատեսության և ռադիոյի հանձնաժողովը, կենսաթոշակային ապահովության ոլորտում Հայաստանի Հանրապետության կառավարության լիազոր պետական մարմինը և Հայաստանի Հանրապետության օրենսդրական ակտերով դրա համար լիազորված այլ մարմիններ (պաշտոնատար անձինք):» բառերով։

**Հոդված 3.** Օրենսգրքի 219 1 -ին հոդվածի երկրորդ մասում «189.18-րդ» թվերից հետո լրացնել «, 213.4-րդ, 213.7-րդ» թվերը։

**Հոդված 4.**  Օրենսգիրքը լրացնել նոր 225.1-ին և 225.2-րդ հոդվածներով՝ հետևյալ բովանդակությամբ.

«**Հոդված 225.1** [Քաղաքաշինության, տեխնիկական և հրդեհային անվտանգության տեսչական մարմին](https://www.gov.am/am/bodies-under-government/255/)ը

**1.** [Քաղաքաշինության, տեխնիկական և հրդեհային անվտանգության տեսչական մարմին](https://www.gov.am/am/bodies-under-government/255/)ը քննում է սույն օրենսգրքի 213.5-րդ, 213.6-րդ, 213.9-րդ, 213.10-րդ, 213.11-րդ, 213.12-րդ և 213.13-րդ հոդվածներով նախատեսված վարչական իրավախախտումների վերաբերյալ գործերը։

### Հոդված 225.2 Առողջապահական և աշխատանքի տեսչական մարմինը

**1.** Հայաստանի առողջապահական և աշխատանքի տեսչական մարմինը քննում է սույն օրենսգրքի 213.8-րդ հոդվածով նախատեսված վարչական իրավախախտումների վերաբերյալ գործերը։

**Հոդված 5.** Օրենսգրքի 254-րդ հոդվածի 1-ին մասի 7-րդ կետում «հոդվածներով» բառից առաջ լրացնել «, 213.3 – 213.13» թվերը։

**Հոդված 6.** Սույն օրենքն ուժի մեջ է մտնում պաշտոնական հրապարակման օրվանից տասնութ ամիս հետո:

|  |  |
| --- | --- |
| Հանրապետության նախագահ | Վ. Խաչատուրյան |
| 2022 թ. ——— ——  Երևան  ՀՕ-———-Ն |  |